ועדת המשנה לתחבורה ציבורית, כנסת 18, פרוטוקול מספר 3, 2011-10-24 11:30

דוד אזולאי: שלום רב, אני מתכבד לפתוח את ישיבת הוועדה לפניות הציבור בעניין ההיערכות המוקדמת לנסיעות לקבר רחל לקראת יום פטירתה, עליה השלום, שיחול בע"ה בי"א בחשוון התשע"ב.

דוד אזולאי: זה מתחיל כבר בלילה שלפני כן, למעשה.

דוד אזולאי: בשנה שעברה חבר הכנסת הרב אורי מקלב היה יושב-ראש הוועדה לפניות הציבור, והוא קיים דיון בנושא הזה, ובמסגרת הסיכומים היו אמורים להגיש כמה סיכומים לגבי מסקנות.

דוד אזולאי: גם השנה הוצפנו בפניות של כל מיני גורמים, בכל מה שקשור למערך ההסעה לציון של קבר רחל.

דוד אזולאי: נתבקשתי על-ידי חבר הכנסת אורי מקלב, לקיים דיון בנושא הזה, ואכן למרות הפגרה אנחנו מקיימים דיון כזה.

דוד אזולאי: לידיעת החברים, הדיון הזה מתקיים כדיון משותף של ועדת המשנה של ועדת הכלכלה, שעוסקת בענייני תחבורה, והיושב-ראש הוא חבר הכנסת הרב אייכלר.

דוד אזולאי: אני מניח שבתוך הדיון הוא יגיע, ונוכל לקיים את הדיון.

דוד אזולאי: אני מבקש מהגורמים שיושבים כאן, לדווח לוועדה על ההיערכות שלכם לקראת יום פטירתה של רחל אמנו, והאם המראות מהשנה שעברה לא יחזרו על עצמם.

דוד אזולאי: חבר הכנסת אורי מקלב, בבקשה, אדוני, תציג את הנושא, אתה ביקשת את הדיון.

אורי מקלב: תודה רבה, אדוני היושב-ראש, על כינוס הוועדה, שטרחת להגיע כדי לקיים אותה על ציר של האירוע בעוד שבועיים ויום, י"א חשוון.

אורי מקלב: יש לך גם קרדיט של הרבה ניסיון ומעקב והפקת לקחים והיערכות לכינוסים גדולים – השתתפתי אצלך כמה שנים בישיבות על מירון, על ל"ג בעומר, ולפני שלוש שנים היית במעקב כיושב-ראש ועדת הפנים, שלוש פעמים, עברו בצורה מכובדת, והאירוע עבר בהצלחה.

אורי מקלב: יש לך הניסיון הזה, ואתה תוכל גם באירוע הזה, שהוא, אני חושב, השני בגודלו, בימים כאלה- - -

דוד אזולאי: השלישי, אני חושב.

אורי מקלב: בסדר גודל שדיברו פה, של המשטרה, 120 אלף איש – אין ספק שאירוע שמתכנס ביום אחד או יום ולילה הוא אירוע גדול מאוד, ובהמשך, כשאתה מקיים את הישיבה הזאת, חשוב גם המסר, שיש רצף של בקרה, של היערכות של הוועדה – יושבי-ראש יכולים להתחלף, אבל הוועדה ממשיכה בפעילות שלה, במעקב שלה.

אורי מקלב: בשנה שעברה הוועדה התכנסנה לאחר האירוע בשונה מהשנה הזאת.

אורי מקלב: מה שקרה, נקרא לזה "כשל", המפקד יהושע לא אהב את המילה הזאת, כך גם כתוב, אבל העיתונים היו מלאים בתיאורים ובצילומים של מחזות לא נעימים, והמרכזי בהם היה המתנה של כשעה וחצי בתוך אוטובוסים דחוסים בשעות מסוימות כדי להגיע לקבר רחל.

אורי מקלב: בסופו של דבר אנשים יצאו מחלונות, פרצו דלתות ושעטו למתחם הקבר.

אורי מקלב: זה דבר שאף אחד מאתנו לא רוצה.

אורי מקלב: זיהינו מהשנה שעברה מסקנות, שלושה-ארבעה דברים: המרכזי הוא הנושא של ההמתנה באוטובוסים.

אורי מקלב: אנשים שרוצים להגיע, הם רוצים להגיע, הם לא באו להידחף, לא להידחס, לא לדחוף, לא להיאבק; הם באים להתפלל ולפרוק דברים רגשיים, ולבוא בלי שהם צריכים להגיע לדברים כאלה.

אורי מקלב: וחוץ מזה, נוכל לתאר לעצמנו מה זה שעה או שעה וחצי המתנה באוטובוס דחוס?

אורי מקלב: זה להיות כלואים ממש.

אורי מקלב: הבעיה היא חוסר הגישה וחוסר האפשרות בזמן כזה קצר, או כשבאים הרבה אנשים בבת אחת, ונשקלו כמה פתרונות בעניין הזה, והמסקנה העיקרית היתה לאפשר להגיע גם ברגל מהכיכר – לפתוח את שער הברזל.

אורי מקלב: זה מרחק מסוים, הכיכר הראשונה, לפני שער הברזל.

אורי מקלב: הכיכר במקביל לחומת המגן, זה מרחק מסוים ללכת ברגל, אבל אנשים מעדיפים ללכת ברגל, אנשים גם יעלו וגם יירדו שם, אפשר להחליט שזה רק ירידה ולא עלייה – הדברים יכולים להיות גמישים מאוד.

אורי מקלב: החכמה היא לאו דווקא נמצאת אצלנו; היא גם אצלכם.

אורי מקלב: אנחנו יודעים מה אנחנו רוצים למנוע, ואירועים אחרים לא פחות מורכבים מצאו פתרונות.

אורי מקלב: מערת המכפלה, גם הוועדה הזאת עקבה וליוותה את האירועים במערת המכפלה, ועברו כבר שני חול המועדים, של פסח ושל סוכות, וגם ערב ראש חודש אלול, ואני לא מדבר על הכותל המערבי, שיש בעיות כאלה ואחרות.

יוסף שוינגר: במערת המכפלה היו בעיות קשות.

אורי מקלב: לא ידוע לנו.

אורי מקלב: אנשים הגיעו באוטובוסים, חזרו באוטובוסים.

אורי מקלב: מה זה "קשה"?

קריאה: לא היתה שום בעיה.

אורי מקלב: היה איזה משהו בתוך המבנה, אבל בהגעה היו פתרונות יצירתיים.

אורי מקלב: אגב, אנחנו גם צריכים להודות על מה שנעשה – אנחנו יודעים שנעשית פה הרבה עבודה, אבל קיבלנו פה החלטה, שמה שהיה, לא יכול לחזור על עצמו.

אורי מקלב: זה באחריות של כולם.

אורי מקלב: מעבר לזה, לשבת כאן בעוד שבועיים-שבועיים וחצי, ולומר שהיו פיקים, אנשים הגיעו בבת אחת, לא צפינו את מה שהיה – אולי נתקלנו בתופעה כזאת, הכפלה של אנשים שהגיעו, לפני שנתיים היו 60 אלף ובשנה שעברה הגיעו 120 אלף – אנחנו צריכים גם להיערך לכך שאנשים יגיעו, ויותר ויותר.

אורי מקלב: הרבה אנשים רוצים להגיע ולא מגיעים בגלל מה שקורה.

אורי מקלב: אם אנחנו לא יכולים להגיע למצב, שאנחנו יכולים לאפשר לאנשים להגיע בצורה מינימלית אנושית – אני לא מדבר כבר על צורה מכובדת – שהוועדה תודיע בשם אנשי המקצוע, שאנחנו לא יכולים לתת את המענה לא המקצועי ולא המעשי, ושאנשים יידעו מראש.

דוד אזולאי: הדיון הזה מטרתו אחת – איך לשפר, שהטעויות או התקלות שהיו בשנה שעברה לא יחזרו על עצמן, כי גם האנשים שיושבים אתנו כאן, גם הם עושים ועשו את המקסימום לכמה שפחות תקלות.

דוד אזולאי: לכן אנחנו מקיימים את הדיון הזה לפני ולא אחרי.

אורי מקלב: דיברנו גם על נושא ההגעה, דיברנו גם על המצב בתוך הקבר, שאנשים לא יכולים להיכנס למתחם הקבר, יש צפיפות גבוהה מאוד.

אורי מקלב: שמעתי, ואני שמח על כך, שעשה עבודה חשובה מאוד של המרכז הארצי לפיתוח המקומות הקדושים וכל מי שהתעסק שם בפתיחת עוד דלת.

אורי מקלב: אם נשמע כאן שהנושא הזה יכול לבוא לידי פתרון, כולל העמדת סדרנים שיזרזו את האנשים לא לעמוד הרבה זמן במתחם הקבר – גם בתוך הקבר עצמו, הצפיפות שיש שם; דיברנו גם על נושא הגעת רבנים, אדמו"רים – אנשים שיודעים לזהות ולהגדיר, מי האנשים שיכולים, כמו רבנים ראשיים, אדמו"רים – לא להגיע למצב, כמו רבנים חשובים, כולל הרב הראשי, שהמתין, ובטלפון אומר לו עוטף מ-4 ממתין הרב, הרב הראשי - שימתין.

אורי מקלב: אני לא יודע מי זה עוטף 4, ואני לא יודע מי זה אנשים אחרים שעומדים, אבל לא יכול להיות שמישהו יגיד שימתין וימתין, ולאחר חצי שעה או ארבעים דקות הוא נסע חזרה.

אורי מקלב: צריך להיות גם סדר.

אורי מקלב: בכל האירועים האלה אנחנו יודעים שחלק מהגעת האח"מים, נקרא לזה, בלשון המקצועית שלכם, היא צריכה להיות חלק מהאירוע.

אורי מקלב: הדבר האחרון זה להודיע, שאנחנו מעריכים את יום י"א בחשוון, אבל גם הלילה, י"ב, הוא גם תחת הפיקוח וגם תחת שליטת האירוע, כי זה יביא את האנשים להתפרס בזמן הגעתם.

אורי מקלב: אם הם יידעו שיכולים גם להגיע ביום שלישי בלילה, שזה כבר י"ב, אבל עדיין יש המעקב, עדיין התחבורה נמשכת, אני חושב שזה קצת יפזר את האירוע, ויקל על העומס.

אורי מקלב: אני חייב לציין שהיו גם אנשים מקצועיים, שאמרו שאפשר לפתוח את המעבר להולכי רגל.

אורי מקלב: אני חושב שזה הדבר המרכזי בכל העניין הזה.

אורי מקלב: אם צריך להיערך לזה בהתאם, יש לעשות זאת.

אורי מקלב: תודה.

דוד אזולאי: תודה רבה.

דוד אזולאי: יושב-ראש ועדת המשנה של ועדת הכלכלה לענייני התחבורה הציבורית – היות שהוועדה הזאת משותפת, בבקשה.

ישראל אייכלר: אני קודם כל רוצה להודות לחבר הכנסת הרב אורי מקלב, שיזם את הדיון, וליושב-ראש הוועדה, הרב דוד אזולאי, שזכה בהיותו בוועדת הפנים לעשות דיונים רבים על העניין של ל"ג בעומר, כחשבנו שאין סיכוי שזה יצליח, וזה הצליח, ברוך השם, והשנה כבר בירכנו אחרי האירוע על ההצלחה הגדולה של ל"ג בעומר, כאשר בשנים קודמות היינו רק מקוננים אחרי האירוע, אז תודה על כינוס הועדה הזאת, ותודה מיוחדת על הצירוף של הוועדה לתחבורה ציבורית כדי לא להריץ את הקהל ואת אנשי "אגד" ואת אנשי המשרדים לוועדה כזאת ו-וועדה אחרת – עשינו משהו משותף בשבת אחים גם יחד, כדי להביא 120 אלף אנשים למקום שמכיל 700 מקומות לכל היותר.

ישראל אייכלר: זו משימה שנראית בלתי אפשרית, אך אני מקווה שהיא אפשרית.

ישראל אייכלר: מטבע הדברים, אני רוצה להתייחס לעניין של התחבורה הציבורית.

ישראל אייכלר: יש מצב בלתי-אפשרי, שאנשים נקלעים לתוך אוטובוסים סגורים, שמצד אחד אומרים להם: אי-אפשר לרדת מהאוטובוס, כי זה מקום סכנה, ומצד שני, האוטובוס לא יכול להיכנס, כי המשטרה חסמה את המקום כי הוא מלא, ולדעתי, זו הסכנה הבטיחותית הגדולה ביותר, יותר מאשר ללכת ברגל – לשבת באוטובוס, ממש מלכודות, שהשם ישמור, שלא יהיה איזה פיגוע – אלה מלכודות מוות.

ישראל אייכלר: לכן צריך לפרוץ דרך יצירתית, שאפשר יהיה להזרים את התחבורה, שזה המפתח לזרימת הקהל אל תוך המתחם.

ישראל אייכלר: היינו בסיור עם ראשי "אגד" ועם מנכ"ל המרכז למקומות קדושים, הרב שוינגר, והוא הציע הצעה שבשטח נראית לי הכי טובה, אם כי צריך לבדוק אותה מבחינה ביטחונית – יש שם שער שכתוב שם: זה השער להשם, רשעים יבואו בו, רק אבו-מאזן, אבו-עלא, סלאם פיאד – הם עוברים דרך השער הזה.

ישראל אייכלר: כל שאר האזרחים, יהודים וערבים, לא יכולים לעבור כל השנה, והיא חסומה, כי יש צורך לעבור 400 מטר, משם זה כביש 60 עד קבר רחל.

ישראל אייכלר: שמעתי שמאבטחים את הדרך ובמערת המכפלה בדרכים הרבה יותר קשות, שמעתי שמאבטחים את האוטובוסים לשכם בתוך הקסבה, שזה הרבה יותר קשה.

ישראל אייכלר: אני לא רואה שום סיבה שבשעות עומס לא ימצאו דרך, ואנחנו לא אמונים על זה, אבל אנחנו צריכים ככנסת, כממשלה לשאול את אנשי הביטחון, האם יש אפשרות לאבטח את הציר הזה של 400 מטר בעעות העומס להולכי רגל.

ישראל אייכלר: אם צריך תיאום עם הרשות הפלסטינית, אני רק אברך על זה, שיהיה המקום מאובטח, ואז אפשר יהיה לאפשר לתחבורה הציבורית להסתובב בכיכר החיצונית ולהזרים כל הזמן אנשים – להוריד ולהעלות – הכיכר שלפני השער, ולעשות שאטלים לקשישים ולרבנים, זה דרך הסיבוב הארוך יותר, שמשם הם יעברו ותהיה זרימת מכוניות לאלה שזקוקים, ומ-20:00 – המומחים בטח יגידו יותר את הזמנים- עד 01:00 בליל י"א חשוון, ואחר הצהריים מ-16:00 עד 20:00 או 21:00 ביום י"א חשוון, הזרמנו את הציבור, השארנו את התחבורה, והתחבורה עצמה, כשהזרימה תהיה שוטפת, יוכלו לאפשר לכל החברות להוריד ולהעלות אנשים בלי שום בעיה, ולא נהיה תלויים רק בחברה אחת, שהיא תהיה מורידה ומסיעה, אלא גם חברות אחרות יוכלו להוריד את האנשים שלהן מערים אחרות ומכל מיני מקומות אחרים.

ישראל אייכלר: אני חושב שזו הדרך, ורוצה לשמוע את עצתכם, האם זה אפשרי.

דוד אזולאי: תודה, אדוני.

דוד אזולאי: אני מבקש מאנשי המקצוע כאן – אל תראו את זה כביקורת, ואני אומר על סמך הניסיון, והחברים הזכירו את זה כאן, אז אני לא בא להחמיא לעצמי.

דוד אזולאי: במסגרת שיתוף הפעולה של ועדת הפנים במירון היו שנים שהיה סבל בלתי-נסבל, ואנשים נמנעו מלהגיע.

דוד אזולאי: בשנתיים האחרונות, והוצאנו על כך מכתבים, ושיבחנו את מערך המשטרה, שנתן ידו לעניין הזה, את כל הגורמים הנוגעים לדבר, עשו את המקסימום, והתוצאות מדברות בעד עצמן.

דוד אזולאי: אני לא רואה סיבה שגם האירוע הזה בקבר רחל אמנו, שלא יעבור בצורה יותר מוצלחת מאשר במירון, בהתחשב בעובדה ששם מדובר בכמות אנשים הרבה יותר גדולה מאשר במירון.

דוד אזולאי: עלו פה כמה נושאים, ואבקש להתמקד בהם.

דוד אזולאי: האחד זה למה לא לאפשר לאותם אנשים שיכולים, לנוע ברגל מהכיכר שלפני השער עד לציון עצמו; דבר שני, להרחיב יותר את שעות הפעילות – במקום שזה יסתיים בי"א בחשוון, שזה ייגמר גם בליל י"ב בחשוון.

דוד אזולאי: לגבי הצפיפות באוטובוסים, אני חושב שלהחזיק אנשים כל כך הרבה זמן באוטובוסים, ואני מבין שיש אילוצים גם לאנשי "אגד" – אתם הרי לא עצמאים בשטח; יש כוחות הביטחון, שהם מכתיבים את הטון.

דוד אזולאי: האחראי מטעם כוחות הביטחון - בבקשה, אדוני.

יהודה יהושע: המטרה פה – אנו רואים בעין אחת את המטרה – לקיים את האירוע הזה על הצד הטוב ביותר.

יהודה יהושע: זה לא האירוע הראשון ולא האחרון, היו אירועים קודמים, זה כבר כמה שנים שהם מנהלים את האירועים האלה, ובסך הכול הם מתנהלים בצורה הטובה ביותר, ויש פה עדים.

יהודה יהושע: בנוסף, בעקבות תקלה שיכולה להיות, או לקח שאנחנו לומדים אותו, לא צריך לבנות אידיאולוגיה.

יהודה יהושע: אני מזכיר את האירוע שכנראה, בעקבותיו אנחנו יושבים פה – זה אותו קומץ של מפרי סדר, שהפר את הסדר ופרץ, ולכן אנחנו הגבנו כפי שהגבנו, ואני מסכים עם זה, שמי שבא לבקר, לא צריך להמתין 40 דקות.

יהודה יהושע: מפה ולהתחיל למצוא פתרונות מבצעיים, שאני חושב שמי שאמון על זה אנחנו, ואני יודע שיש לחץ לא מהשנה הקודמת ולא מעכשיו, לאפשר הליכה רגלית, שלא תהיה, מטעמים ביטחוניים.

יהודה יהושע: יש חלופות אחרות.

אורי מקלב: איזה קומץ?

יהודה יהושע: יש מספר אנשים שמפעילים לחץ, לאפשר את ההליכה הרגלית.

יהודה יהושע: ההליכה הרגלית לא באה בחשבון מטעמים ביטחוניים.

יהודה יהושע: אתם הייתם בשטח, ולומר – לאפשר פתיחת שער 23, להיכנס לשטח A, ואני מסייג – כל מקום הוא מנותח, ונבנית תוכנית מקצועית בהתאם להערכת המצב, וגם המקום הזה, יש לו הייחודיות שלו, להבדיל מקומות אחרים, ואני לא מתייחס למקומות האחרים, ומי שמציע פתרון של הליכה רגלית דרך שער 23 ויציאה דרך שער 24, כנראה, לא מכיר את המקום ולא מבין מה המשמעויות הביטחוניות.

יהודה יהושע: להיכנס דרך שער 23 זה להיכנס לתוך שטח A, שמי ששולט שם זה בעיקרון הרשות הפלסטינית, האיומים שם זה מפה ועד הודעה חדשה.

יהודה יהושע: אנחנו במרחב של קבר רחל רק ב-2011 היו לנו כ-14 אירועים של יידויי בקת"בים ואבנים, ולכן החלופה הזו היא הפחות טובה, הבעייתית ביותר.

יהודה יהושע: יש פתרונות אחרים, והלקחים מהאירוע הקודם נלמדו.

יהודה יהושע: עיקר הבעיה זה נושא התזמון.

יהודה יהושע: אחת הבעיות המרכזיות שהיו באירוע הקודם, ובלי שום קשר לכמות המבקרים, שנכון שהיא גדולה – אנו לא יודעים מה יהיה בעוד שבועיים וחצי – זה נושא תזמון האוטובוסים מהרוזמרין פנימה אל תוך מתחם הקבר, ולזה יש פתרונות וחלופות אחרות, שהם הרבה יותר טובים מאשר לפתוח את 23 ולאפשר להם ללכת רגלי או בצד הזה או בצד הכחול.

דוד אזולאי: מה שאתה אומר – אין שום אפשרות מבחינה ביטחונית לפתוח את הקטע הזה מהכיכר שלפני השער עד לציון?

יהודה יהושע: הכול אפשרי; השאלה, מה המחירים.

יהודה יהושע: החלופה של לאפשר את הפתיחה של 23, וזה שטח A, זה לא שטח שהשליטה היא שלנו.

יהודה יהושע: האיומים הם איומים קשים מאוד.

יהודה יהושע: אפשר להציב שם גדודים וכוחות מפה ועד הודעה חדשה, אבל יש חלופות אחרות, שהן הרבה יותר טובות מאשר לסכן את המבקרים, וזה כמות גדולה של מבקרים, דרך מעבר שהוא מוצב באיומים ביטחוניים.

יהודה יהושע: אם יש חלופה אחרת, שהיא הרבה יותר טובה, ואנחנו מכירים, ולמדנו את הלקחים מהאירוע הקודם, אז אנחנו ניערך בהתאם.

דוד אזולאי: אילו חלופות?

יהודה יהושע: אני לא רוצה להיכנס לתוכנית המבצעית, זה גם לא המטרה פה.

אורי מקלב: למה לא?

אורי מקלב: זה סודות מדינה?

דוד אזולאי: אילו לקחים הופקו מהישיבה הקודמת, מהשנה שעברה?

יהודה יהושע: הלקח המרכזי הוא הנושא של תזמון של האוטובוסים פנימה אל תוך מתחם הקבר.

אורי מקלב: שאנשים לא ימתינו, זה הפתרון?

יהודה יהושע: לא.

יהודה יהושע: הפתרון הוא לא שימתינו.

יהודה יהושע: עיקר הבעיה היתה, שהאוטובוסים המתינו על צומת הרוזמרין, על ציר 60, לצורך העניין, ולא אפשרו להם להיכנס – היתה בעיה של תזמון.

יהודה יהושע: זה הלקח המרכזי, גם מבחינת נקודת ההמתנה של האוטובוסים.

אורי מקלב: אני מקווה שזו הסיבה היחידה ולא סיבות אחרות.

יהודה יהושע: זו הסיבה המרכזית.

יהודה יהושע: כמובן, יש סיבות נוספות של סדרנים ואיכות הסדרנים, ובניית תשתיות, וזה אנחנו ברמה של מול שפינגר, ואגב, גם נעשו עבודות בינוי במתחם הקבר, כלומר היום יהיה ניתן להכניס הרבה יותר- - -

אורי מקלב: זה בא לפתור בעיה אחרת של צפיפות בתוך הקבר.

יהודה יהושע: יותר אנשים, שזה יעזור לתזמון, מאשר מה היה בעבר, ולנושא התזמון יש פתרונות אחרים, שאני מאמין שבהיערכות הבאה היא לא תהיה, אבל להציע חלופה של הליכה רגלית – אנחנו מסכנים את האנשים שלנו, וזה לא בא בחשבון.

דוד אזולאי: מהם הפתרונות שאדוני אומר?

ישראל אייכלר: שלא יגיעו אנשים.

דוד אזולאי: מה הפתרונות שהשתנו מהשנה שעברה לשנה זו?

יהודה יהושע: אנחנו לפני ההיערכות מול כל הגורמים – הפתרונות זה נושא של כמות האוטובוסים ותזמון של האוטובוסים פנימה, כלומר להגיע למצב שהאוטובוסים לא ממתינים חצי שעה, כלומר כל הזמן תהיה זרימה של אוטובוסים פנימה, מבלי שאנשים ימתינו.

אורי מקלב: בירידה עצמה, בסיבוב שיש לה, כשאוטובוס צריך גם לרדת, גם לעלות, יש בעיות פיזיות, מציאותיות.

אורי מקלב: אדוני היושב-ראש, לא באנו לפתור את זה על-ידי הליכה ברגל.

אורי מקלב: האחריות, שהאירוע הזה יעבור ללא מה שהיה בשנה שעברה, זה מוטל עליכם.

אורי מקלב: לא רק הפתרון הזה, להגיד ל"אגד": אל תעלו נוסעים בגאולה, כמו שהיה בשנה שעברה, ושאנשים חיכו, זה גם לא פתרון.

אורי מקלב: אמרו ל"אגד": למה אתם לא ממלאים אוטובוסים?

אורי מקלב: אמרו: קיבלנו הוראה – לא אמרו לאזרחים, אלא אמרו לנו, שקיבלנו הוראה, לא להביא יותר אנשים למתחם קבר רחל.

אורי מקלב: זה פתר גם כן, שלא יהיה צפיפות ותזמון.

אורי מקלב: זה לא פתרון.

אורי מקלב: אנשים באים, מחכים, באים משכונות, באים מחוץ לעיר לירושלים כדי להגיע, ולהגיע למצב שאין אוטובוסים, וממתינים שעה בגאולה, זה גם לא פתרון.

אורי מקלב: יהודה, אנחנו צריכים להחמיא על העבודה שנעשתה, אבל אם היום הזה יעבור כמו שהיה, זה לא נקרא שעשינו "וי" על היום הזה – זה עבר, מבחינה ביטחונית.

אורי מקלב: מבחינתנו, זה היה כשל.

אורי מקלב: זו ישיבת היערכות.

אורי מקלב: זה עוד לפני האירוע.

יהודה יהושע: ברור שאני כמפקד האירוע, אני לא מסתכל רק על האירועים הביטחוניים.

יהודה יהושע: כמובן, מבחינתי, לאפשר את התנועה הקלה והפתוחה, לאפשר לכל מי שרוצה להגיע למתחם הקבר – אני לא מסתכל רק בהיבט הביטחוני.

יהודה יהושע: זה אחד הלקחים המרכזיים שיש לו המענה.

יהודה יהושע: מבחינת הפריסה של נקודות האיסוף, גם זה לא יהיה; לא יהיה הנחיות, שלא לתת לאנשים לעלות בגלל סיבה כזו או אחרת.

יהודה יהושע: זה הלקח המרכזי, ואת המענה אנחנו נותנים, בהנחה שלא נצטרך לשבת פה אחרי האירוע הזה, ולהסביר, למה פרצו את השער וכן הלאה.

יהודה יהושע: כמובן, פה צריך להעביר מסרים לכל המבקרים שמגיעים, שיכול להיות שיש מצב שצריך גם טיפת סבלנות.

יהודה יהושע: מכל סיבה שהיא, זה יכול להיות גם מסיבה ביטחונית, שפתאום יש אירוע – לא בהכרח בגלל סדר ציבורי – פתאום יש אירוע, וצריך עכשיו לעצור את התנועה, כי נזרקו בקבוקי תבערה, אז הקהל צריך להיות ממושמע.

דוד אזולאי: אם חלילה זה יקרה, הרי כולם יגלו הבנה.

דוד אזולאי: אין לי ספק.

דוד אזולאי: אני מדבר כרגע באופן של שגרה.

דוד אזולאי: בשגרה אין בקבוקי תבערה.

דוד אזולאי: בשנה שעברה אנשים רבים המתינו זמן רב עד הגעת האוטובוסים, ואחרי שהגיעו האוטובוסים פשוט נכלאו בתוך האוטובוסים.

דוד אזולאי: איך אדוני מבטיח, שדבר כזה לא יקרה השנה?

יהודה יהושע: הלקחים שנלמדו זה נקודות ההמתנה של האוטובוסים, מספר האוטובוסים, שכנראה, נסגור את זה בישיבות הבאות, והנושא שלא יהיה מצב שאוטובוסים ממתינים, כלומר בהיערכות שלנו, בפריסה שלנו כל הזמן תהיה תנועת אוטובוסים מנקודות האיסוף ובתוך המתחם החוצה.

ישראל אייכלר: אתה אומר שיש פה מקום ל-700 אנשים, אל תביאו 120 אלף אנשים, אלא תשאירו אותם בעיר.

ישראל אייכלר: מה זה "תזמון"?

ישראל אייכלר: תמצאו את הזמן לבוא.

יהודה יהושע: אני רוצה להזכיר, שזאת לא פעם ראשונה שאנחנו עושים את האירוע הזה.

יהודה יהושע: בסך הכול האירוע ב-2010 היה מאוד מוצלח, עם כמות הרבה יותר גדולה משנה קודמת לה.

דוד אזולאי: הם מחזיקים אנשים באוטובוס במשך 30 או 40 דקות, זה נקרא "אירוע מוצלח"?

יהודה יהושע: לא.

יהודה יהושע: אני לא מדבר על האירוע האחרון אלא על האירוע הקודם והקודם לו.

יהודה יהושע: לא היה מצב שאנשים המתינו חצי שעה, כל הזמן היתה זרימת אוטובוסים.

יהודה יהושע: אני לא מדבר על האירוע האחרון.

יהודה יהושע: גם את זה צריך לציין.

יהודה יהושע: אנחנו לומדים את הלקחים, וכל אחד תורם את תרומתו כדי שהאירוע הבא יהיה הרבה יותר מוצלח.

יהודה יהושע: גם פה עשינו – היו מספר ישיבות עם כל הגורמים כדי ללמוד את הלקחים, כדי שגם אם יגיעו 120 אלף איש או יותר מזה – ואגב, זה עובדתית, בהערכת המצב שלנו הערכנו שיגיעו יותר מהפעם הקודמת.

יהודה יהושע: לכן המענה הוא לנושא של הבעיה המרכזית לתזמון של האוטובוסים.

יהודה יהושע: זו הבעיה.

דוד אזולאי: אחד הנושאים שלא שמעתי את התייחסותך אליהם זה הצפיפות בתוך הקבר עצמו.

דוד אזולאי: צריך למצוא דרך לתת זרימה של אנשים, שייכנסו וייצאו.

יהודה יהושע: אני יכול לומר לך מה אנחנו עושים.

יהודה יהושע: קודם כל, המקום עצמו הוא טיפה הורחב.

יהודה יהושע: עדיין זה לא המענה האופטימלי לבעיה.

יהודה יהושע: יחד עם סדרנים איכותיים וקצין שלנו, שעומד כל הזמן עם מגה פון כדי להוציא את האנשים החוצה, ולאפשר את התנועה הזו – זה הפתרון כדי לצמצם את האפשרות שאנשים נשארים בתוך המתחם יותר מרבע שעה, וזה כחלק מהפתרון לכך שלא יהיה המון שתקוע הרבה זמן בקבר הזה, וזה משפיע על כל השרשרת.

דוד אזולאי: לגבי אדמו"רים ורבנים, הכניסה שלהם?

יהודה יהושע: לגבי הכניסה של הרבנים, אנחנו ביקשנו גם כלקח – זה היה גם באירוע הקודם – כמה שניתן לקבל מבעוד מועד רשימה של רבנים, מכובדים שאמורים להגיע.

יהודה יהושע: בדרך כלל בנתיבים פנימה יש לנו נציג של כבוד הרב שוינגר.

יוסף שוינגר: צבי רוזן.

יהודה יהושע: נציג שהוא חלק מאתנו, שיודע לתזמן ולומר: זה נכנס, לא נכנס.

יהודה יהושע: מה שכן, יותר יקל, אם נקבל רשימה מבעוד מועד.

דוד אזולאי: מי צריך לספק אותה?

יוסף שוינגר: אם אנחנו נפרסם עכשיו רשימות, יהיה לנו פה בורמה א' ובורמה ב', ועד היום אנחנו מצולקים ממירון.

יוסף שוינגר: מגיעים מסביב ומסביב, כמו שאומרים, אולי 15 או 20 אח"מים.

יוסף שוינגר: על 24 שעות אפשר להתמודד עם זה.

יוסף שוינגר: אם הקצין שהיה במחסום היה שומע לצביקה, שייאמר לזכותו - יודע לתקתק את האירועים האלה מצוין – יש לנו ניסיון גם בשמואל הנביא וגם ברשב"י, בכל המקומות האלה, העסק היה עובד טוב.

ישראל אייכלר: כלומר אתה אומר תיאום.

יוסף שוינגר: כן.

יוסף שוינגר: היה נתק בין האיש שלנו לקצין.

דוד אזולאי: יהודה, יש תיאום ביניכם?

יהודה יהושע: האוטוריטה שתאמר מי ייכנס ומי לא ייכנס – זה לא קשור לקצין או לא קצין.

יהודה יהושע: זה המוסמך היחיד שיגיד אם הוא יכול להיכנס או לא, צביקה רוזן.

אורי מקלב: יכול להיות שאמרו לו שכן, והקצין מרחוק, מה שנקרא עוטף 4, לא נתן לו, אז מה יעזור?

דוד אזולאי: טוב.

דוד אזולאי: "אגד".

חגי יציב: שלום רב, אני מנהל תנועה של "אגד", ירושלים.

חגי יציב: לפני שאדבר על ההיערכות של השנה הקרובה, אני רוצה בקצרה להזכיר כמה דברים מאירועים מקבילים שהיו בשנה שעברה.

חגי יציב: במהלך המבצע בשנה שעברה נקלענו ב-24 השעות לבעיה עיקרית שהעיבה, לצערי, על כל המבצע, וזה מ-21:00 עד 00:00.

חגי יציב: שאר המבצע עבר בהצלחה, ולצערי, אותן שלוש שעות – אנחנו צריכים לפקס את כל האנשים פה לטובת העניין.

חגי יציב: השנה, כמו בשנה שעברה, מתחילים ביום שני ב-12:00 בכיוון קבר רחל.

חגי יציב: אנחנו עושים את זה באוטובוסים מפרקיים, ארוכים, מסלול מקוצר מהמסלול המקורי של קו 163.

חגי יציב: השנה נקצר את המסלול עוד קצת, כדי שהמסלול יתקצר בין 10 דקות לרבע שעה.

דוד אזולאי: איפה מתחיל האיסוף?

חגי יציב: בבנייני האומה.

חגי יציב: שם יורדים לכביש בגין, קניון, בנבנישתי, עולים את העלייה לגילה, שמאלה לרוזמרין, ימינה לציר 60.

דוד אזולאי: ואלה שמגיעים עד המחסום?

חגי יציב: אנחנו מחזיקים במקום – תלוי בעומס – ארבעה עד שמונה אוטובוסים מפרקיים כדי שיכניסו אותם ויוציאו אותם.

חגי יציב: לשאלתך, לגבי אחת השעות, האוטובוסים האלה עובדים כל הלילה, ומדברים גם על הלילה הבא – האוטובוסים שעושים את ההסעות, מה-300, מי שמגיע ברכב פרטי או באוטובוסים רגילים- - -

אורי מקלב: שינית את המסלול מהשנה שעברה?

חגי יציב: קיצרנו את המסלול.

חגי יציב: בשנה שעברה המסלול התחיל במלכי ישראל, והיינו עושים סיבובים ארוכים.

אורי מקלב: אתה רוצה שכולם יגיעו לבנייני האומה?

אורי מקלב: זה חידוש.

חגי יציב: כל האוטובוסים שמגיעים למלכי ישראל, מגיעים לבנייני האומה.

חגי יציב: הם ייצאו מבנייני האומה ישירות לגילה כד לקצר את המסלול בעוד רבע שעה.

ישראל אייכלר: אני חושב שהציבור לא יסכים.

ישראל אייכלר: תעשה תחנה שתיסע ממלכי ישראל לקבר רחל, ואתם לא תקבלו מונופול.

ישראל אייכלר: יש גבול לחוצפה.

דרור גנון: תקשיב לשיקולים, ותבין שלא רק הירושלמים נוסעים לקבר רחל.

חגי יציב: נחזור לזה יותר מאוחר.

חגי יציב: אנחנו נותנים שירות כל הלילה עם אוטובוסים מפרקיות.

דוד אזולאי: מה השיקולים שלכם?

חגי יציב: זה לא שיקול שלנו אלא הוראות שקיבלנו.

חגי יציב: השנה, גם אם אני אתבקש, ואני קורא לזה "לכלוא" אנשים באוטובוסים, לא אעשה זאת.

חגי יציב: אדם שיושב בתוך אוטובוס, אם זה חצי שעה, ארבעים דקות, שעה, שעתיים או שלוש, מגיע עצבני יותר, כמות הנזקים שנגרמו לאוטובוסים שלנו היתה עצומה, וכלכלית ניזוקנו רבות בגלל הנזקים שאנשים קפצו, שברו ועקרו כל דבר.

חגי יציב: אני השנה, גם אם זה יעלה לי במה שיעלה, אני השנה לא כולא אנשים בתוך האוטובוסים.

חגי יציב: זה לא החלטה שלנו, ואני לא רוצה להיות בנקודה הזאת.

חגי יציב: יש פה הרבה עניינים מאוד חשובים, ואני רוצה שנתמקד באותן שלוש או ארבע שעות בעייתיות בין 21:00 ל-00:00.

דוד אזולאי: מי נתן את ההוראה בשנה שעברה להחזיק את האנשים?

חגי יציב: כוחות הביטחון.

דוד אזולאי: אתה אומר הערה חשובה, ואנחנו לוקחים את זה לתשומת לבנו, שזה לא יקרה.

חגי יציב: אני אומר מעבר לזה, ואני מוכן להיעצר, ואני השנה להוראה הזאת לא אישמע.

דוד אזולאי: אני מקווה שלא נגיע לזה.

יוסף שוינגר: אפשר לעצור את צצקעס.

דוד אזולאי: תודה.

דוד אזולאי: דרור, בבקשה.

דרור גנון: לפני שנתחיל אני רוצה לציין נתוני רקע.

דרור גנון: אנחנו מדברים על שבוע מאוד קשה בתחבורה הציבורית, כי זה חג של מוסלמים – עיד אל אדחא, ובחג הזה יש לנו מחסור כבד של נהגים.

דרור גנון: מפעילי תחבורה ציבורית מחויבים לתת לנהגים אצל המפעילים חופש, לחגוג את החג.

דרור גנון: כמו שאתם יודעים, בירושלים יש כמות לא מבוטלת של נהגים, ונוצר מצב שאנחנו נמצאים בחוסר בבסיס כבר בהפעלת התחבורה הציבורית בירושלים עצמה, כלומר הפעילות השגרתית של אנשים שצריכים להגיע לעבודה, לבית הספר, למקומות אחרים, נפגעת בבסיס.

דרור גנון: על סמך זה ובהמשך לזה אנו פותחים את שנת הלימודים האקדמאית.

דרור גנון: זה אומר שיש לנו 20 אלף סטודנטים שמתחילים את שנת הלימודים האקדמאית, שהולכים להשתמש בתחבורה הציבורית באותם ימים, ובנוסף יש לנו האירוע הגדול בקבר רחל, אז המציאות התחבורתית בימים האלה היא קשה מאוד, וכל אוטובוס פנוי וכל עיכוב של אוטובוס גורם לנזק רוחבי לכל התושבים של הפריפריה ובירושלים, לכן אני רוצה להבהיר, שאני אישית לא אאשר שום חניית אוטובוסים למשך שעות – פשוט אוריד אותם ברוזמרין, ושאחר כך מישהו אחר יסתדר עם אותם אנשים, כי אנחנו צריכים לתת מענה לציבור הירושלמי בפעילות השוטפת שלו היומיומית.

דרור גנון: אין לנו עוד אוטובוסים, ואין לנו אפשרות לייצר כאלה.

דרור גנון: שתיים, אחת הסיבות שאנחנו חושבים על בנייני האומה זה כן לחסוך קצת אוטובוסים, כי האנשים יוכלו להתנייד בתחבורה הקיימת; שתיים, אתם תאפשרו לכל הבאים מחוץ לעיר, ויש הרבה כאלה, מהלקחים של השנה שעברה, לחנות בחניון הלאום ובבנייני האומה, שהם חניונים ענקיים, ולעלות ישר לאוטובוסים, במקום להגיע לקבר ולחפש את עצמם ברוזמרין, וגם לחסוך את האוטובוסים בעלייה שם.

דרור גנון: הדבר האחרון זה נסיעה מהירה וישירה, כמו שחבר הכנסת מקלב אמר, דרך בגין ישירות לרוזמרין.

אורי מקלב: רק שיקפתי את מה שאמרתם.

אורי מקלב: אמרתי יחד עם זה – מהשכונות להביא.

דרור גנון: אף פעם לא היה מהשכונות אלא מגאולה.

אורי מקלב: אם אתה מוציא את זה מגאולה, כתחליף תעשה ישירות מהשכונות, זה יכול להזרים.

דרור גנון: כדי לחלק את העומסים גם בקבר אפשר אולי לחשוב, חגי, על להוציא נסיעות אחר הצהריים, בשעות שהן לא בעומס, מהשכונות, ובנוסף, להוציא אולי נסיעה נוספת מהר חוצבים ישירה דרך בגין, כי הר חוצבים – יש לו העדפה לבגין, והוא יכול לתת מענה לכל האוכלוסייה ברדיוס של האלף מטר של שכונות הצפון.

אורי מקלב: זה רעיון טוב.

ישראל אייכלר: זה אולי הפתרון.

ישראל אייכלר: אם יהיה גם בהר חוצבים לירושלמים, גם בבנייני האומה למי שבא מבחוץ, פתרת את הבעיה.

ישראל אייכלר: יהיו לך מספיק נוסעים פה ופה.

דרור גנון: פתרונות נייצר, רק צריך להבין את הרציונל.

דרור גנון: אנחנו רוצים למנוע את תנועת הרכבים בתוך ירושלים- - -

ישראל אייכלר: אני לא יודע את התאריכים שלהם- - -

חגי יציב: אותם תאריכים.

דוד אזולאי: לגבי ההסעות שייצאו מהר חוצבים, מבנייני האומה אין בינינו ויכוח.

דוד אזולאי: דיברת על שני דברים – מהר חוצבים ומהשכונות החרדיות בשעות שאין לחץ, כלומר אתם תנחו את "אגד" בעניין הזה, ו"אגד" מוכן לקבל את ההנחיה הזאת?

חגי יציב: אנחנו עובדים כפוף להוראות של משרד התחבורה.

דוד אזולאי: תודה, חשוב לשמוע את זה, כי אחר כך בשטח יגידו: אנחנו לא מוכנים.

דוד אזולאי: הר החוצבים – זה בסדר.

דוד אזולאי: אני מדבר על השכונות החרדיות.

דוד אזולאי: אנחנו רוצים לדבר על השכונות החרדיות.

דוד אזולאי: מה זה "לא שעות לחץ"?

דרור גנון: מאחר שמדובר באירוע שמתקיים גם בשעות הלילה המאוחרות, וגם מגיעים הרבה אנשים בשעות האלה, אנחנו נבחן את השעות הכי נכונות אתכם – נקבל כל המלצה שלכם, של המקומות הקדושים.

חגי יציב: לגבי השכונות, בשנה שעברה היו אוטובוסים מהשכונות, ובשנה שעברה האוטובוסים מהשכונות היו בשעות הבעייתיות בדיוק, וזה גרם עומס נוסף.

חגי יציב: אני מקבל את מה שאתה אומר לגבי השעות מהשכונות שלא בשעות הלילה – נעשה את התזמון כמו שצריך, וזה גם יקל עלינו, אם האוטובוסים יהיו מלאים.

דוד אזולאי: אני מניח שהנושא הזה צריך תיאום ביניכם.

דוד אזולאי: אני מבקש, אחרי שתיאמתם, עד לאירוע, שנקבל מכתב מסכם, שאומר מה השעות שיוצאים מהשכונות החרדיות, מהר חוצבים, וכמובן, בנייני האומה – אין לנו ויכוח על העניין הזה, אני מבין שכל הזמן תהיה תנועה שם.

דרור גנון: תוך יומיים יגיע אליך מכתב בהעתק לחברי הוועדה עם כל הפרטים, שתוכלו גם לפרסם לציבור.

יהודה יהושע: זה לא החלטות שלהם.

יהודה יהושע: בסוף אנחנו עושים דיון מסודר, שנקבעות החלטות.

יהודה יהושע: התזמון של האוטובוסים הוא מאוד משמעותי בכל האירוע הזה.

דוד אזולאי: אני לא מעלה בדעתי, ש"אגד" יעקוף אתכם.

דוד אזולאי: אני מניח שיהיה תיאום.

דוד אזולאי: על פניו צריכה להיות בעיה בעניין הזה?

יהודה יהושע: אני לא הצלחתי להבין מה המשמעות של העומס הזה והמחסור באוטובוסים, כי זה גם כן גורם משפיע.

חגי יציב: המחסור על האוטובוסים – בשנה שעברה, אם אני לא טועה, היתה שיירה של בין 10 ל-15, אפילו 20 אוטובוסים בפתח השער הצהוב.

חגי יציב: מפה האוטובוסים צריכים להגיע חזרה.

יהודה יהושע: השאלה היא, אם המשמעות, כמו בשנה שעברה, שקבענו מראש, נאמר 15 אוטובוסים, אז היו 15 אוטובוסים, או לאור מה שהוא אומר עכשיו, בעקבות הבעיה הזאת, לא יהיו 15 אוטובוסים אלא יהיו 10 אוטובוסים.

דרור גנון: לדעתי, אתה מתייחס לקטע אחר – אתה מדבר, מה יהיה באזור הכניסה למחסום 300 פנימה, או למי שמגיע מתוך ירושלים.

דרור גנון: מתוך ירושלים יגיעו כ-40 או 50.

דרור גנון: יגיעו כ-50 קווי שירות בממוצע.

דרור גנון: ככל שיגיעו יותר, נצטרך לספק את ההיצע.

דרור גנון: במקביל, תחבורה ציבורית פועלת לפי לוחות זמנים, כלומר אני לא יכול לעכב את האנשים.

דרור גנון: אנשים באים לתחנה, מצפים לעלות כל 10 דקות, הם עולים כל 10 דקות.

דרור גנון: אנחנו נתאם אתכם את לוחות הזמנים, שתדעו, מה מצפה לכם בכל שעה מבחינת כמות אוטובוסים שמגיעה לקבר – שיהיה לכם מושג.

חגי יציב: כמובן, בשעות הלחץ יש שם יותר אוטובוסים שיעשו שאטלים.

חגי יציב: אם בשנה שעברה היו 8 ונצטרך 10, יהיו 10.

דרור גנון: יכול להיות מצב, ופה אני פונה גם אליך, שמסיבה כזו או אחרת, תהיה חסימה כזו או אחרת לכניסה, וכל העסק ייעצר, ואנחנו נוריד את הנוסעים ברוזמרין, ואז הן ייסעו בשאטלים שמכניסים פנימה, כלומר האוטובוסים ישתחררו, האנשים לא ישלמו, כמובן, תוספת, אלא פשוט ימתינו, ויעלו על השאטלים כשהעסק הזה ישתחרר.

דרור גנון: אין שום סיבה להשאיר אותם באוטובוסים עצמם במשך שעה וחצי.

דרור גנון: אצטרך את האוטובוסים להחזיר אותם, גם לאסוף אנשים נוספים וגם לבצע שירות.

דוד אזולאי: הדיון הזה הוא דיון פנימי, ואני מדבר כרגע בקווים כלליים.

דוד אזולאי: אתם תקיימו את הדיון שלכם עם כל הגורמים הנוגעים בדבר.

דוד אזולאי: אני מבקש מכם לעדכן אותנו, ובהתאם לכך גם לתת פרסום לציבור, שיידע מה האופציות שעומדות בפניו.

דרור גנון: בסדר גמור.

דוד אזולאי: מתי אנחנו מקבלים את זה?

דרור גנון: עד סוף השבוע תהיה לכם תמונה מלאה.

דוד אזולאי: עוד הערות?

דוד אזולאי: בבקשה.

מרים עדני: אדוני היושב-ראש, אני לא אומרת כאן ביקורת.

מרים עדני: תודה רבה לרב שוינגר, למנכ"ל של המקומות הקדושים.

מרים עדני: מה שהצעתי גם בשנה שעברה, זה לא לפתוח את שער 24, כמו שיהודה הציע, אלא מהשער הצהוב, שיוכלו ללכת רגלית.

מרים עדני: זה שטח בשליטה ישראלית לחלוטין.

מרים עדני: כשהייתי צריכה ללכת בחול המועד או בעשרת ימי תשובה לכותל המערבי, ממלון הילטון היינו צריכים ללכת ברגל - שום כלי רכב, לא מוניות, לא כלי תחבורה ציבוריים נכנסו ממלון הילטון.

מרים עדני: הלכנו יותר מקילומטר וחצי כדי להגיע לכותל, הלוך וחזור, ונכנסנו דרך העיר העתיקה והרובע המוסלמי.

מרים עדני: אני לא רואה סיבה שלא מאפשרת לאנשים שיכולים ללכת, לצעוד מהשער הצהוב בכל המסלול הזה ישר.

מרים עדני: גם במירון יש הליכה רגלית קשה, מפותלת, ועלייה קשה, ודי קשה לאנשים מבוגרים ועם עגלות, ועושים את זה.

דוד אזולאי: יחי ההבדל הקטן.

דוד אזולאי: אל תשווי את הגישה הרגלית של מירון ואת הגישה הרגלית לקבר רחל.

דוד אזולאי: כולנו הולכים שם, עם חומה מבוצרת.

מרים עדני: אדרבא, והחומה הזאת מאפשרת לנו הליכה בטוחה.

דוד אזולאי: יהודה, אני אומר את זה גם לך ולכל אנשי הביטחון – יש פנייה ותהיה פנייה כזו, שאנחנו מבקשים לבדוק את כל האפשרויות, כולל הליכה רגלית לציבור הרחב מהשער הצהוב עד לציון.

דוד אזולאי: מי שיטען אחר כך שמבחינה ביטחונית הוא לא יכול, הוא לוקח על עצמו את האחריות.

מרים עדני: הרב מקלב הציע את השער שפותחים בכבוד רב עם המון פרשים והמון חיילים והמון משמר לכל פטריארך – נוצרי, אתיופי, בחגים שלהם.

מרים עדני: הוא הציע משהו שהוא לא בשליטה ישראלית.

מרים עדני: אני מציעה משהו אחר – שבשליטה ישראלית, עם שתי חומות בצורות בגובה 10 מטר משני הצדדים.

מרים עדני: את זה הצבא שלנו לא יכול לעשות?

מרים עדני: בחברון הולכים מקריית ארבע עד מערת המכפלה כברת דרך ארוכה בתוך כל הערבים.

מרים עדני: הדרך הזאת בתוכה מוגנת, ישרה ונוחה להליכה.

קריאה: מה יהיה הרווח?

מרים עדני: זה פחות מקילומטר.

שחר פיירמן: קילומטר בדיוק עם הרכב - עשינו בדיקה.

מרים עדני: ובנוסף, יש לי תחושה, שמייצרים בעיה.

מרים עדני: אנשים מתייחסים רק לאנשים שמגיעים מירושלים ומהשכונות; אנשים מגיעים מכל הארץ.

מרים עדני: אני כבר היום מקבלת טלפונים, ההיערכות היא מראש חודש חשוון עד כמעט סוף החודש.

מרים עדני: אנשים מגיעים ומתפרסים.

מרים עדני: רק בעשרת ימי תשובה בחודש אלול הנוכחות היהודית של אנשים היתה כמעט פי עשרה מהשנה שעברה, לכן צריך לקחת בחשבון שביום הפטירה של רחל אמנו יגיעו כפול אנשים ממה שהגיעו בשנה שעברה.

שחר פיירמן: זה פי 1.5, לא פי 10.

מרים עדני: בימי חול המועד הגיעו 30 אלף איש כמעט כל יום.

יוסף שוינגר: 300.

שחר פיירמן: לא.

שחר פיירמן: אני מנהל קבר רחל, אני יודע כמה באים בדיוק, וזה לא הכמויות האלה.

שחר פיירמן: באים כמויות מכובדות מאוד, וזה עלה מהשנה שעברה.

שחר פיירמן: דיברו על 120 אלף, ואנחנו מדברים על כ-80 או 90.

יוסף שוינגר: 70.

מרים עדני: כל האנשים שמגיעים מחוץ לעיר, למה הם צריכים לחנות בהר חוצבים או בבנייני האומה?

מרים עדני: הם אפילו לא יודעים על זה.

מרים עדני: יגיעו לצומת רוזמרין, יסדרו שם חניון גדול כמו שמסדרים במירון או בכל מקום אחר בימים הגדולים, ואנשים ילכו רגלית.

מרים עדני: אנשים זקנים, מבוגרים, עם עגלות, נשים בהריון יורדות בהר חוצבים, אנשים זקנים מחכים שעות, ומשלמים שוב, וצריכים לעלות שוב לאוטובוס, שוב לרדת - למה?

חגי יציב: לכן יש בנייני האומה- - -

מרים עדני: למה מישהו שמגיע מאילת או מבני ברק צריך לרדת בבנייני האומה, אם הוא הגיע בתחבורה הציבורית, באוטובוס פרטי, ושילם כסף?

חגי יציב: האוטובוס עובר ליד קניון מלחה.

מרים עדני: למה צריך לרדת בקניון מלחה?

מרים עדני: למה לא יכולים לרדת בצומת רוזמרין, ושם ללכת רגלית?

חגי יציב: יש שאטל, אין חניון.

ישראל אייכלר: הוא אומר שזה אדמות פרטיות.

מרים עדני: אז במעבר אחר אולי.

דוד אזולאי: אני מבקש, נציג הצבא, אולי תאמר לנו בכל זאת, למה אי-אפשר לפתוח את המעבר הזה, ואם הנושא הזה יכול להיבדק.

זאב גוטסמן: כל מה שמפקד עוטף ירושלים יבקש, אנחנו בשיתוף אתו נעשה.

דוד אזולאי: יהודה, הנושא הזה יכול להיבדק?

יהודה יהושע: בדקנו את זה, וזה עלה בדיונים הקודמים.

יהודה יהושע: אם יהיה שם אירוע, נשב פה שוב.

יהודה יהושע: לכן אנחנו עושים עבודה מאוד מסודרת.

יהודה יהושע: את האירוע הזה אנחנו לוקחים מאוד ברצינות.

יהודה יהושע: החלופה הזאת של פתיחה - זאת לא הצעה שלי אלא הצעה שלך, לפתוח את 23 ולצאת ב-24, זה להיכנס לשטח A.

דוד אזולאי: אני לא רוצה להיכנס לזה.

יהודה יהושע: זה נבחן, והחלופה הזאת מול הפתרונות והמענה האחר הוא הרבה יותר טוב.

מרים עדני: החלופה היא השער הצהוב, לא שער 24.

יהודה יהושע: גם השער הצהוב.

יהודה יהושע: הבעיה היא לא רק הבעיה הביטחונית בכניסה אלא היא בעיה בטיחותית.

מרים עדני: זה הרבה יותר סכנה בטיחותית, להעמיד אנשים שעות באוטובוסים ובצפיפות בקבר רחל.

דוד אזולאי: אני לא מוכן לכפות על אף אחד דברים שיש בהם סכנה ביטחונית.

דוד אזולאי: אם אנשי הביטחון כאן אומרים שזה מהווה סכנה ביטחונית- - -

קריאה: הוא לא אמר.

ישראל אייכלר: רציתי לשאול את יהודה לגבי ההליכה הרגלית דרך השער הצהוב – האם גם זה סכנה ביטחונית?

יהודה יהושע: ודאי.

יהודה יהושע: כל מה שמפריד בין השטח שמציעים ללכת דרכו, לפתוח את השער, זה בסך הכול חומה.

יהודה יהושע: האיומים שקיימים בצד הזה, קיימים גם בצד הכחול, מעבר לחומה, ולא סתם זה מבוצר שם.

יהודה יהושע: רק ב-2011 היו לא מעט אירועים של זריקות בקבוקי תבערה ואבנים מעבר לחומה.

יהודה יהושע: באותה מידה זה יכול להית מטען, במיוחד שאנחנו מדברים על אירוע מפורסם, ותאריכיו מוכרים – אני לא רוצה פה לתת סקירה על המצב הביטחוני שאנחנו נמצאים בו כרגע.

דוד אזולאי: יוסי, מנהל המחלקה למקומות קדושים, בבקשה.

דוד אזולאי: אנחנו נפגשים לעתים קרובות בכל מיני אירועים.

דוד אזולאי: זו ההזדמנות לברך אותך על מה שאתה עושה, עבודה יוצאת מן הכלל, בבקשה.

יוסף שוינגר: אני רוצה לחלק בין שני נושאים מהותיים – אחד זה האתר עצמו והשני זה נושא התנועה.

יוסף שוינגר: באתר עצמו הושקעו בשנה האחרונה קרוב ל-7 מיליון ₪ באמצעות תרומה, ובראש ובראשונה המטרה של המרכז הארצי היתה כמה שיותר להקל על הבאים, ואנחנו נותנים דגש להילולה.

יוסף שוינגר: הוחלפו כל נושא התשתיות, הורחבו פתחים, ניתנו הרבה פתרונות בעקבות הפקות לקחים שעשינו בשנים עברו, בעקבות ההילולה.

יוסף שוינגר: למדנו את ההילולה, למדנו את הבעיות, ונתנו פתרונות.

יוסף שוינגר: אני חושב שאלה שיבואו השנה לקבר רחל, לא יכירו את האתר, אבל זה לא סותר, שגם אם מישהו יבוא למקום מפואר, אבל הוא ייתקע בתנועה, זה מעיב על הכול, לכן מבחינת היערכות באתר עצמו, כמעט הגענו לאופטימום המקסימלי.

יוסף שוינגר: יש לנו עדיין בעיה של מים, שלא יהיה לנו פתרון למים – אני לא רוצה לפתוח את הנושא, למרות שהנושא עגום ביותר.

יוסף שוינגר: אני מקווה שבימים הקרובים ניתן פתרון לזה, אנחנו במרוץ מטורף לסיים הכול בימים הקרובים.

יוסף שוינגר: שתיים, בנושא התנועה, ואני מבודד את האירוע שהיה בשנה שעברה – הפיק הגדול התחיל באזור 22:30 ולא ב-21:00, וזה היה עד 01:30, קרוב ל-02:00.

יוסף שוינגר: חוץ מהאירוע הזה, שאיני מזלזל בו, לאורך כל היום התנועה עבדה כמו שצריך.

יוסף שוינגר: האנשים שיצאו בבוקר ושמעו להמלצות שלנו, ולא הגיעו בשעות הלחץ, הגיעו בשלום, ומונחים עד היום על שולחני כמה מכתבים, של אשה שמספרת לי שיצאה מבית וגן, ותוך שעה היתה חזרה בבית.

יוסף שוינגר: האחריות על נושא התנועה זה אחריות המשטרה.

יוסף שוינגר: אנחנו יכולים להציע ולהמליץ.

יוסף שוינגר: אגב, כל המלצה שהמלצתי בשנה שעברה, היתה בעקבות שיחה שקיימתי עם מח"ט עציון, אם איני טועה, והוא זה שזרק את הרעיון, לפתוח את הדרך – זה לא היה רעיון שלי, אני לא רוצה להתערב בביטחון, ואני מציע לכולנו – בוא לא ניקח את הביטחון על כתפינו.

יוסף שוינגר: יחד עם זאת, לאחר שהמח"ט שוחח אתי, והרב אייכלר בסיור שאל אותנו, מה הפתרונות, וגם "אגד" הודיעה שהיא אינה נכנסת, דובר על זה שבשבעות ספציפיות – לא מדובר על כל היום; יש לנו שתי הערכות לפיקים: אחת זה מעשר וחצי עד אחת או אחת עשרה - פתאום רואים שיש לחץ, אז אם ניתן לפתוח – אני חולק על גברת עדני, שלפתוח את הסיבוב, וחבל שעושים דברים בלי לתאם קודם.

יוסף שוינגר: הרי ייסעו שם מכוניות, זה כביש חשוך.

מרים עדני: לא יהיו מכונית; רק הליכה רגלית.

מרים עדני: לנכים צריך למצוא פתרון.

יוסף שוינגר: יש לאורך הציר הזה הסעות נכים, של נשים בהריון, של ישישים וישישות, של אדמו"רים.

יוסף שוינגר: אנחנו מפעילים שאטל שם, שתפקידו לתת פתרון לכל אלה שלא יכולים ללכת.

יוסף שוינגר: תחשבי שעל הציר החשוך הזה, וזה לילה די חשוך- - -

מרים עדני: שישימו תאורה.

מרים עדני: גם ביומיום התאורה הזאת חסרה.

יוסף שוינגר: בכל מקרה, במצב הנתון מאוד קל לתת פתרונות.

יוסף שוינגר: אני לא מציע לא לי ולא לך לקחת אחריות במקום גורמי הביטחון.

יוסף שוינגר: האחריות עליהם.

יוסף שוינגר: חס וחלילה יקרה משהו – יבואו אל כולנו בטענות.

יוסף שוינגר: בביטחון אנחנו לא מבינים.

יוסף שוינגר: אנחנו יכולים להמליץ, וההכרעה שלהם.

יוסף שוינגר: היה לנו לפני שנתיים את הדברים האלה.

יוסף שוינגר: האתר של קבר רחל הוא אתר קטן, שלא יכול להכיל בשעה אחת או במצב נתון יותר מ-800, מקסימום 900 איש.

יוסף שוינגר: זה לא דומה לרשב"י, ששם יש מרחבים ענקיים, אנשים יכולים להתפרס על עשרות קילומטרים רבועים.

יוסף שוינגר: נשים מגיעות פי ארבעה, יש נשים שמתעכבות, יש עשרות בעיות.

יוסף שוינגר: יכול להיות שמישהו, גם אם התחבורה תתוקתק כמו שצריך, יוכל להתעכב.

יוסף שוינגר: אין פה פתרונות קסם.

יוסף שוינגר: יכול להיות, שצריך לומר לאנשים, ואני אומר את זה כל שנה – אדם שמגיע לקבר רחל בשעות הלחץ צריך לקחת בחשבון שהוא יתעכב.

יוסף שוינגר: זה מקום סגור, זה מקום מבוצר, יש בו כוחות ביטחון, לא מרשים לגשת לפה, לא מרשים לגשת לשם.

יוסף שוינגר: זה לא הכותל.

ישראל אייכלר: מה אתה מציע?

יוסף שוינגר: קודם כל, לבוא למקום הזה עם סבלנות ועם שמחה.

מרים עדני: תשימו תזמורת בדרך, כמו במירון.

מרים עדני: הולכים ברגל.

יוסף שוינגר: דבר שני, בשעות הלחץ - שזה שלוש או ארבע שעות, אם הגורמים רואים, להיערך לפתיחה של ערוצים נוספים, אם כוחות הביטחון ייתנו את האישור.

יוסף שוינגר: פתרון אחר כרגע לנו כמקומות קדושים אין.

יוסף שוינגר: תודה.

דוד אזולאי: תודה רבה.

דוד אזולאי: בבקשה, אדוני, נציג המשטרה.

אילן ברחת: תודה.

אילן ברחת: תפקידי במשטרה – קצין המבצעים של מחוז ירושלים.

אילן ברחת: אנחנו במשטרה יודעים לעשות עבודות מטה יחסית די סדורה, גם לאירוע הזה ספציפית בשנה שעברה, אני ליוויתי אותו מהצד של המחוז.

אילן ברחת: אגיד פה במאמר מוסגר, שלא הייתי כל כך שש ושמח להחליף את יהודה – הוא בחור די צנוע, אבל זה אירוע די רגיש, ותכף אפרט גם למה.

אילן ברחת: כמשטרה אנחנו מפעילים את מערך הרישוי שלנו.

אילן ברחת: אם האירוע הזה כרגע, היה מגיע אליי בחור פרטי, והיה אומר לי: אני רוצה לקיים שם אירוע, ומכניס לשם X אנשים, חד-משמעית האירוע הזה לא היה מאושר, מכה סיבות: אחת, גודל המקום, שתיים, פתחי הכניסה, פתחי מילוט.

אילן ברחת: דיברתם על ציר ההגעה.

אילן ברחת: אתם שוכחים שזה ציר כניסה.

אילן ברחת: דיברה פה הבחורה לגבי הגעה רגלית למקום.

אילן ברחת: במסגרת עבודת המטה אנו לוקחים בחשבון את כל התרחישים האפשריים, וחס וחלילה, לוקחים בחשבון גם אירוע של אסון המוני.

אילן ברחת: אם חלילה יהיה אירוע של אסון המוני, איך הכוחות ייכנסו ואיך הם ייצאו?

אילן ברחת: וחלילה, אם יהיה שם משהו, הרי כולם יברחו החוצה, ואז מי כן יוכל להיכנס פנימה?

אילן ברחת: אין אפשרות גם בגלל רוחב הציר לעשות הפרדה מוחלטת לבין מי שהולך ברגל לבין מי שהולך בתנועה.

אילן ברחת: לכן אני אומר – עבודת המטה נעשתה, הפקנו לקחים משנים עברו.

אילן ברחת: אחד הלקחים מהשנה שעברה – אני אמנם לא הייתי בסיכום; היה שם אחד הבחורים שלי, זה היה סיפור של הפרסומת לקווים מהשכונות לא כל כך תפסה.

אילן ברחת: אני יכול להביא כמה נקודות או כמה אירועים גדולים שעשינו פה בירושלים, שרק הפרסום פה תפס – אחד זה אירוע שרוב הכבישים בירושלים נסגרו, זה המרתון, אירועים גדולים שהיה לנו אפיפיור, נשיא ארצות הברית, וכל מה שעזר לנו לחבר את האוכלוסייה זה רק פרסום, וזה לא רק פרסום בתקשורת אלא גם יום או יומיים לפני לעלות בתחנות הרדיו, וגם כבוד הרב יוכל לעלות ולהסביר, באילו שעות כן עדיף לבוא, ואיך להגיע – כמובן, לא עם רכבים פרטיים, ולהשתמש בכל מערך השאטלים, ובאותה הזדמנות, אם הצלחתם ועליתם, יש פה יותר הקטע - מישהו פה דיבר על תנועה.

אילן ברחת: ברובו זה לא אירוע תנועתי אלא רובו ככולו הוא סדר.

אילן ברחת: זה הכול סדר.

אילן ברחת: צריך פה גם הרבה משמעת.

אילן ברחת: אני מבין את התסכול של מי שהמתין שעה ושעה וחצי בדרך פנימה, אבל קשה לי להבין את מי שנכנס פנימה, ונשאר בפנים שעה ויותר, כלומר צריך בפרסום לומר, לא להתעכב בתוך הציון עצמו מעבר ל-X דקות, כלומר מי שנכנס, צריך להתחשב במי שאחריהם.

אילן ברחת: כמובן, מדובר פה בעשרות-אלפי אנשים שמגיעים לשם, וצריך פה גם משמעת עצמית שלהם.

אורי מקלב: צריך פתרונות.

אורי מקלב: הפתח הנוסף יכול להקל, אמר יהודה, שאם תהיה תחלופה יותר מהירה, זה גם יקל על העומס, כי אנשים יגיעו מהר וייצאו מהר.

אורי מקלב: הנקודה של הסברה מוקדמת, אני חושב שהיא חשובה.

דוד אזולאי: אתייחס לזה בסיכום שלי.

דוד אזולאי: בבקשה.

שחר פיירמן: אני מנהל האתר מטעם המקומות הקדושים.

שחר פיירמן: כפי שאמר רבי יוסף שוינגר, אנחנו עומדים בפני מצב של שעות מסוימות, שבהן הלחץ הוא עצום.

שחר פיירמן: שמעתי פה את כל הרעיונות על הסברה ופרסומות.

שחר פיירמן: זה נפלא וטוב, אבל השאלה, מה אנחנו עושים מול המציאות, ששוב קורית לנו, וכולם באים יחד, ואז העומסים מתנקזים לשעות מסוימות, ואלה השעות הבעייתיות ביותר.

שחר פיירמן: עם כל הרעיונות הטובים, שאנחנו רוצים גם להכניס ברגל, הקבר גם מוגבל עצמו בכמות האנשים שאפשר להכניס אליו.

דוד אזולאי: לכן ביקשנו, שמי שאחראי שם, ידאג לכך שאנשים לא ישהו יותר מדי זמן.

שחר פיירמן: העבודה שלנו העיקרית עם כוחות הביטחון, שזה פינוי האנשים – להכניס ולהוציא, וכמה שיותר לזרז אנשים שייצאו.

שחר פיירמן: שוב – בהתאם לעניין כוחות הביטחון, כמו שהרב שוינגר אמר, שצריך לבדוק את זה גם מול צה"ל, גם מול כל הכוחות.

שחר פיירמן: בתור אחד שפעם הרב יוסף שוינגר רודפים אחריו, שצה"ל ייקח את שכם ואת זה.

שחר פיירמן: הלכנו לבדיקה במקום, ונכנסתי כמה פעמים לשכם עם ההסעות הממוגנות, נכנסנו גם לכיף אל חארס – זה אותו אזור, ובדקנו את המקום.

שחר פיירמן: כיף אל חארס – הלכנו רגלית באזורים מפחידים, והצבא ליווה אותה.

שחר פיירמן: השאלה, לראות שבאמת צה"ל יבדוק את הנושא הזה, מה האפשרויות, ואם יש אפשרות, לעשות.

שחר פיירמן: אם אין אפשרות, נשאר לנו רק הכוח שלנו מול עניין ההסעות, ההסברה, הפרסומות.

אורי מקלב: תגידו שאתם לא יכולים לתת פתרונות.

דוד אזולאי: הנושא של פתיחת המעבר להולכי רגל – אני חושב שהתייחסתי לזה, קיבלנו תשובות ברורות.

דוד אזולאי: למרות הכול תהיה פנייה שלנו.

דוד אזולאי: יחד עם זאת, אנחנו נמצאים כרגע באילוץ של זמן.

דוד אזולאי: אני מוכן ליזום דיון בוועדת חוץ וביטחון, ששם יקיימו את הדיון, ושם אנשי המקצוע יצטרכו לתת תשובות מקצועיות.

דוד אזולאי: אני לא מבין בביטחון.

דוד אזולאי: בואו נשאיר את זה לוועדת חוץ וביטחון, ושם יחליטו.

שחר פיירמן: העבודה שלהם היא עבודה נפלאה, קשה מאוד, והם עושים כל מה שהם יכולים מבחינת ביטחון המקום, שאנשים ייכנסו וייצאו בשלום.

שחר פיירמן: ראיתי את ההחלטות, ויש החלטות לא פשוטות.

שחר פיירמן: אתה מגיע למצב שמגיעים כמויות כאלה של אנשים, ללא ספק צריך לנווט את התחבורה בצורה חכמה יותר.

מרים עדני: למה באומן יכולים להגיע יהודים בכאלה כמויות, ויכולים להכניס אותם?

יוסף שוינגר: זה אותו דבר?

מרים עדני: במערת המכפלה זה אותו דבר.

דוד אזולאי: תודה.

דוד אזולאי: נתקבלה אצלי פנייה בעניין "איחוד הצלה", שנותן שירותי עזרה ראשונה לבאים לכל מקום בארץ.

דוד אזולאי: הנושא הזה עלה בזמנו גם במירון, ולאחר התערבות הוועדה, לשמחתי הרבה, לא רק שאנשי הביטחון הסכימו לכך, אלא הם נתנו את ברכתם אחר כך על זה שאנשי ההצלה אכן היו שותפים לכל המהלך של פינוי נפגעים וטיפול באנשים שעלולים להיפגע.

דוד אזולאי: בבקשה, תציג את הנושא.

זאב קשש: אנחנו בשנה שעברה קיבלנו את האחריות על האבטחה הרפואית במתחם קבר רחל.

זאב קשש: הסיכום שיש ברשותי כאן - פעלנו שם במשך קרוב ל-35 שעות רצוף.

דוד אזולאי: התייחסתי לנושא של פתיחת הציר מהשער הצהוב עד לכניסה.

דוד אזולאי: אני שומע פה דברים חדים - אומר פה יהודה, שאחראי על המבצע הזה, והוא אומר שזה בלתי-אפשרי.

דוד אזולאי: אני מקבל את מה שהוא אומר, ולא מתכוון להתווכח אתו.

דוד אזולאי: הנושא הוא ביטחוני.

דוד אזולאי: אבל אני הולך ליזום דיון בוועדת חוץ וביטחון בנושא הזה, ושם ייתנו את התשובות.

ישראל אייכלר: למה שלא יתקיים השבוע דיון בוועדת חוץ וביטחון?

דוד אזולאי: בואו נהיה מציאותיים - זה בלתי-אפשרי.

אורי מקלב: אבל אנחנו לא יכולים להתעלם מכך, להטיל את יהבנו על כך שכולם יגיעו בתחבורה הציבורית.

אורי מקלב: גם אם תאמר שהכול יהיה בסדר, ונאמר כאן שהכול יהיה בסדר, אני עדיין חושש.

אורי מקלב: אנחנו יודעים מה הכמויות.

אורי מקלב: בלי מתן אפשרות להליכה רגלית הבעיות ייווצרו.

ישראל אייכלר: ואחר כך נבוא בטענות ל"אגד", למשרד התחבורה.

דוד אזולאי: יהודה, אתה מוכן לקחת על עצמך אחריות, ולומר: תפתחו את המעבר להולכי רגל?

אורי מקלב: אני סומך על אנשי המקצוע, שימצאו את הפתרונות.

אורי מקלב: שמענו על הרבה בעיות גם במירון, על בעיות יותר קשות, ואין שם 10,000 מטר, וגם במערת המכפלה שמענו על בעיות, ופתרנו אותן.

אורי מקלב: אם היום נסכים לכך שקבר רחל לא ניתן לפתרון- - -

אילן ברחת: זה יפתור את בעיית הלחץ בתוך הציון?

אורי מקלב: אמרנו שזה חלק חשוב מאוד מהעניין הזה, לפתור בתוך הציון את הלחץ על-ידי פתיחה של עוד מעבר, על-ידי סדרנים שיזרזו את האנשים.

דוד אזולאי: תודה.

דוד אזולאי: בבקשה.

זאב קשש: כאמור, אנחנו בשנה שעברה קיבלנו את האחריות על האבטחה הרפואית במתחם קבר רחל, היינו שם קרוב ל-35 שעות ברציפות עם צוותים שלנו, הקמנו שם אוהל מרפאה עם מיטות טיפול, עם ציוד, פאראמדיקים נכחו 24 שעות שם מסביב לשעון, היו צוותים שנפרסו בתוך הקבר ובכל המתחם.

זאב קשש: פרסנו אופנועים, שתהיה להם גישה להגיע לכל נקודה, לחניונים, למסלול של האוטובוסים, של הקבר, שיגיעו במהירות עם הציוד.

זאב קשש: סך הכול מה שטיפלנו היה במשך היומיים, זה היה 105 מקרים, ומתוכם 7 אנשים נזקקו לפינוי לבית חולים.

זאב קשש: כל השאר טופלו במרפאה, חלקם עברו טיפול תרופתי וחמצן ועירוי נוזלים, וזה דבר שמבחינתנו, שדרגנו את מה שהיה לפני כן.

זאב קשש: כשיש מרפאה עם פאראמדיקים, עם ציוד, הם נותנים את הטיפול במקום, וזה מקל על אנשים, מונע מהם את הטרחה, להיטלטל לבתי חולים.

זאב קשש: מבחינתנו, אנחנו יכולים לעשות מה שעשינו בשנה שעברה וגם יותר, עושים את זה בכל מקום.

זאב קשש: יש לי גם אישור כתוב של משרד הבריאות, שמכיר בנו כגוף שמורשה ומסוגל לתת אבטחה רפואית.

דוד אזולאי: ביקשתם להיות שותפים למערך ההצלה בקבר רחל.

דוד אזולאי: האם מישהו מנע מכם את הדבר הזה?

זאב קשש: עד עכשיו לא קיבלנו תשובה שלילית.

דוד אזולאי: למה אתה חושב שיש בעיה עם זה?

זאב קשש: דבר אחד צריך לבקש, לאור מה שהיה בשנה שעברה – לעשות את כל התיאומים המוקדמים עם כוחות הביטחון.

דוד אזולאי: יהודה, יש בעיה עם זה?

יהודה יהושע: זו פעם ראשונה בקבר רחל שעבדנו, בכלל באירועים, אני מדבר על העוטף, שעבדנו עם "איחוד הצלה", וזה היה לאי-שביעות רצוני; היו לא מעט תקלות במהלך האירוע עם "איחוד הצלה", לא מעט בעיות שפגעו גם בהיערכות המבצעית.

יהודה יהושע: אנחנו דיברנו על זה במסגרת הלקחים, ונצטרך לבחון זאת שוב.

דוד אזולאי: יהודה, אני מבקש שתזמן את אנשי כוחות "איחוד הצלה", שב אתם.

דוד אזולאי: אני מאמין שכולם צריכים להישמע להוראות ולפעול לפי ההוראות - בזה אין ויכוח בינינו.

דוד אזולאי: חשוב שגוף כזה גם ישתלב, ועשינו את זה במירון על הדרך הטובה ביותר.

דוד אזולאי: אין סיבה שפה זה לא יקרה.

דוד אזולאי: אבקש, אתה או מי מטעמך ייפגש עם נציגי "איחוד הצלה", ויתאמו אתם את הדברים.

אורי מקלב: היושב-ראש, אני מבקש להזכיר, שגם במירון לפני שלוש שנים היו תיאומים, והיו כמה תקלות, והם לקחו על עצמם את האחריות, והופסקו כל התקלות שהיו.

דוד אזולאי: תודה.

דוד אזולאי: אני ניגש לסיכום הדיון, אלא אם עוד מישהו רוצה להתייחס.

אורי מקלב: חשוב לתת שיקול דעת – אנשים שמגיעים עם רכבים, לעשות את השאטלים - רוזמרין זה שטחים פרטיים, אז אחרי זה, אבל לקבוע מקום של חניון, שיותר קרוב למקום, שלא כולם יצטרכו להגיע מבנייני האומה או מהר חוצבים – אנשים שמגיעים ברכב פרטי מחוץ לעיר, שיוכלו לחנות – גם אנשים בתוך ירושלים, שיש להם רכבים, שיוכלו לחנות במתחם מסוים בתוך ירושלים, ולעשות שאטל משם על אותו בסיס שאתם עובדים מהר חוצבים.

יוסף שוינגר: בהמשך לדבריו של קצין אג"מ, הוא אמר משפט חשוב - נניח שפתרנו את כל בעיות התנועה.

יוסף שוינגר: המתחם עצמו, אם יגיעו 10,000 איש במכה, והתנועה מתקתקת, אי-אפשר להכניס לשם יותר מאלף איש בזמן נתון.

יוסף שוינגר: שיהיו 17 אלף פתחים, מעליות יורדות, מגלשות – אין פתרון.

יוסף שוינגר: זה מקום קטן, מבוצר, והרב מקלב, אתה אומר: אז נגיד לציבור לא להגיע.

יוסף שוינגר: מי שלא מגיע עם סבלנות, שלא יבוא.

יוסף שוינגר: אני מודיע.

יוסף שוינגר: המקום הוא מקום מאוד קטן.

יוסף שוינגר: נאמר שמגיעים 4,000 איש.

יוסף שוינגר: יכולים להיכנס במצב נתון, ועומד קצין בטיחות של המשטרה, ואומר: כרגע יש במקום 1,000 איש, שזה גם שיא הדוחק, אז אנחנו אומרים לאנשים: תחכו בחוץ, לכן גם טוב שיש מסלול של הולכי רגל – זה מוריד קצת מהלחץ, אבל תיכנס לנעליים של המשטרה או שלנו – מה קורה אם מגיעים במצב נתון 10,000 איש?

יוסף שוינגר: מה עושים?

אורי מקלב: יש כותל ויש מירון, ואני משווה את זה למה שקורה במערת המכפלה.

אורי מקלב: לא זו היתה הבעיה המרכזית בפעם הקודמת.

שחר פיירמן: בכל קבר רחל יכול להיות 1,500 עד 2,000 איש גג, וזה קטסטרופה.

שחר פיירמן: אתה מזרז אנשים על חשבון שעתיים שאנשים ימתינו בחוץ.

דוד אזולאי: רבותיי, אני בהחלט מקבל את ההערה של הרב שוינגר.

דוד אזולאי: אבל יחד עם זאת, יש פה לחץ שכן יכולים כל הגורמים לבצע.

דוד אזולאי: כמו שאמר יהודה, כשמישהו אחראי, מוסמך, שיעמוד עם מגה פון – אני יודע שעושים את זה, אבל לא תמיד ממושמעים.

דוד אזולאי: לכן אמרתי, גורם שמוסמך, אחרי זמן סביר – 5 או 10 דקות – מי שרוצה להאריך בתפילה, שיעשה את זה מחוץ למקום.

יוסף שוינגר: זה הגיע למצב שביקשו מאתנו להוציא אנשים בכוח, ואז התחילו צעקות.

יוסף שוינגר: היו נשים ששוטרות או סדרניות הוציאו אותן.

ישראל אייכלר: אדוני היושב-ראש, יש הצעה פשוטה – אם הרבנים, גדולי התורה, שמקובלים על הציבור, יוציאו בקשה, לא להיות במקום יותר מ-3 או 5 דקות, זה יכול להשפיע יותר ממגה פון.

דוד אזולאי: אנשי הביטחון יודו לך על כך, אם תעשה את זה.

ישראל אייכלר: זה שייך יותר ליוסי, שיואיל בטובו, ילך לגדולי התורה.

יוסף שוינגר: ביקשתי שכמה אדמו"רים יגיעו למקום אפילו.

ישראל אייכלר: תבקש מהם שלא יגיעו באותו יום.

ישראל אייכלר: תגיד שאני ביקשתי, שביום הזה לא יבואו, וביום הזה, שגדולי התורה והרבנים יכתבו שאנשים מתבקשים, וגם נשים מתבקשות, ומבטיחים שהתפילות שלהם, רחל אמנו תשמע מעל הגג ותבכה עליהם, גם אם יעשו את זה ב-5 דקות.

מרים עדני: גם בל"ג בעומר?

דוד אזולאי: גם בל"ג בעומר עושים את זה בקבר רשב"י, גם שם.

מרים עדני: בל"ג בעומר במירון כמות האנשים שמגיעה היא בין חצי מילון למיליון.

מרים עדני: המקום מכיל כמעט אותה כמות של אנשים, באותה פרופורציה.

אורי מקלב: הסביב.

מרים עדני: גם פה יש סביב.

דוד אזולאי: רבותיי, יש פה יהודי אחד, זה הרב שוינגר, שכולם מכירים אותו.

דוד אזולאי: בכל אירוע ששייך למקומות הקדושים, הוא נמצא, בניגוד לאנשי הביטחון פה, ועם כל הכבוד לכל האחרים – כל אחד נמצא בתחום שלו.

דוד אזולאי: שוינגר נמצא בצפון, במרכז, בדרום, אז יש לו ניסיון.

דוד אזולאי: אני מקבל את מה שהוא אמר.

דוד אזולאי: אין חכם כבעל ניסיון.

דוד אזולאי: בואו לא ננסה להתחכם מעבר למה שאנחנו יודעים.

דוד אזולאי: בבקשה.

בנימין חינקיס: אני כתב בעיתון "המודיע", אני העליתי את הנושא עם הרב מקלב בזמנו, בשנה שעברה.

בנימין חינקיס: רציתי לחדד את ההבדלים בין מירון וכו', שכאשר אנחנו מכניסים אוטובוסים למתחם הקבר, אנחנו בעצם דוחקים את האנשים לתוך אותה קובייה קטנה.

בנימין חינקיס: בכל המקומות האלה במירון לאנשים לוקח זמן לעלות, לרדת, להתפזר בצדדים, חלק נכנסים, חלק לא.

בנימין חינקיס: ברגע שאתה נותן עוד קילומטר לאנשים ללכת, להתפזר – זה העניין.

דוד אזולאי: רבותיי, אני ניגש לסיכום הדיון.

דוד אזולאי: אחת, הוועדה מחזקת את כוחות הביטחון ומשרד התחבורה על פעילותם למען הצלחת האירוע בקבר רחל.

דוד אזולאי: הוועדה קיבלה את הודעת כוחות הביטחון ו"אגד", למנוע כליאת נוסעים באוטובוסים בכל מקרה.

דוד אזולאי: הוועדה דורשת להאריך את האירוע גם לתוך הלילה של י"ב בחשוון.

דוד אזולאי: הוועדה פונה ל"אגד" ולמשרד התחבורה, לאפשר הסעות מבנייני האומה, מהר חוצבים ומתוך השכונות החרדיות.

דוד אזולאי: הוועדה דורשת לקבל פירוט של מערך ההסעות, מיקום ושעות עד סוף השבוע הזה, ממר דרור גנון, משרד התחבורה.

דוד אזולאי: הוועדה פונה לכוחות הביטחון, לבדוק אפשרות מעבר הולכי רגל מהשער הצהוב עד קבר רחל.

דוד אזולאי: הוועדה תקיים דיון בוועדת חוץ וביטחון בנושא הזה, אבל זה יבוא בשנה הבאה – אני לא מתחייב.

דוד אזולאי: הוועדה קיבלה את הודעת כוחות הביטחון על תיאום כניסת אח"מים עם הרב צבי רוזן, שהוא נציג המרכז הארצי למקומות הקדושים.

דוד אזולאי: הוועדה דורשת שהגורמים האחראיים יעמדו על כך, שלא יעמדו אנשים זמן רב בתוך הציון.

דוד אזולאי: הוועדה דורשת תגבור מערך האוטובוסים מאזורים נוספים, בידיעה כי הרבה נהגים נמצאים בחג הקרבן, ויש לקחת גם את זה בחשבון.

דוד אזולאי: הוועדה מבקשת שיהיה מחיר אחיד, שיאפשר לנוסעים להשתמש בכרטיס אחד.

דוד אזולאי: פה בעיקר הדברים מכוונים ל"אגד" – לא דנו בנושא הזה, ובכל זאת הייתי מבקש- - -

חגי יציב: זה משרד התחבורה, לא אני.

דוד אזולאי: יש כרטיס שהוא מחיר אחיד.

דוד אזולאי: מתברר שאנשים נדרשים לשלם מחיר נוסף, כאשר הם צריכים להגיע לקבר רחל.

חגי יציב: בשנה שעברה היו שני מחירים: כל נוסע שהגיע מירושלים בשירות הישיר, שילם מחיר של הלוך ושוב, שהספיק לו הלוך וחזור.

חגי יציב: אנשים שמגיעים לרוזמרין בכוחות עצמם או עם חברות זרות, יש להם מחיר שונה - יותר זול.

מרים עדני: למה הם צריכים לשלם בכלל?

מרים עדני: מאלצים אותם לרדת וגם לשלם כסף?

דוד אזולאי: אני אומר לנציג משרד התחבורה – במירון מגיעים עד למגרשי החנייה, שם יורדים, ועולים למעלה באוטובוסים חינם אין כסף.

דוד אזולאי: למה אי-אפשר לעשות את זה?

דרור גנון: מדובר פה בתקציבים – אני ממליץ לכולם, כמו שעשינו במירון, לבוא רק בתחבורה ציבורית, וכל מי שיבוא בתחבורה ציבורית, אני מבטיח לו שייכנס לשם.

דרור גנון: במירון הגבלנו את הכניסה של הרכב הפרטי באופן מוחלט.

דרור גנון: לכן נתנו את האפשרות הזאת.

דרור גנון: פה אנשים יכולים להגיע בכל מיני דרכים.

דרור גנון: מי שיגיע בתחבורה הציבורית, ישלם את התעריף המוזל, ומי שיגיע ברכב, מגיע ברכב.

דרור גנון: אנחנו לא מעודדים את ההגעה ברכב אלא תחבורה ציבורית.

דוד אזולאי: אבל כשאנשים מגיעים, יש נקודות, שגם אם הוא רוצה להגיע בתחבורה פרטית, הוא לא יכול – הוא חייב לעלות על האוטובוסים, אז למה לא לאפשר- - -

דרור גנון: יכול מראש לשים את הרכב שלו בכניסה לעיר, ולעלות על תחבורה ציבורית, ולהיכנס עד בפנים.

דרור גנון: אני מכיר את מה ששוינגר אמר, וברוזמרין אין חניה וגם לא תהיה חניה.

דרור גנון: אני מכיר גם את כוחות הביטחון – הם לא יאפשרו שם חניה בסמוך למחסום עצמו.

דרור גנון: לכן בכל מקרה אנשים יצטרכו להגיע לחניונים מוסדרים, ומשם לעלות בתחבורה ציבורית מסודרת.

דוד אזולאי: ומשם איך יהיה המחיר?

דרור גנון: מחיר רגיל של ירושלים.

דרור גנון: זה כמו אדם רגיל שעלה בתחבורה הציבורית.

דוד אזולאי: מבנייני האומה או מהר חוצבים הוא עולה, משלם את הכרטיס שלו עד לציון?

דרור גנון: כן.

דרור גנון: הוא מקבל כרטיס מוזל.

דרור גנון: זה מחיר מסובסד ב-50 אחוז מראש.

חגי יציב: זה מה שהיה שנה שעברה בדיוק.

דוד אזולאי: אני מבקש להוסיף דבר חשוב שמציין חבר הכנסת מקלב - חשוב שיהיה פרסום בעיתונות המקומית בירושלים על סדרי הסעות.

דוד אזולאי: זה, אני מאמין, ברגע שמר גונן יעביר לנו את המסמך הזה – שהפרסום יהיה באמצעותכם, כפי שאתם עושים.

אורי מקלב: לא להתעכב, לא להגיע בשעות הלחץ, אפילו להגדיר אותן.

אורי מקלב: אני לתומי חשבתי ש-22:00 זה לא שעות הלחץ.

אורי מקלב: תגיד לא לבוא באילו שעות.

דוד אזולאי: יש לי בקשה - אחרי שקיבלתם החלטה על שעות ההסעות, אני מבקש שזה יבוא לידי ביטוי בפרסום בעיתונות המקומית.

דרור גנון: יבוא לידי ביטוי בפרסום בעיתונות המקומית באופן מלא.

דרור גנון: אפילו נעביר את זה גם לכבוד חברי הכנסת, שיוכלו גם להעביר את זה הלאה.

אורי מקלב: מקומית, ארצית.

דוד אזולאי: הם יודעים לעשות את המלאכה הזאת, לא צריך לכוון אותם.

אילן ברחת: למען הסר ספק – הוא אחראי על הפרסום אולי של התחבורה.

דוד אזולאי: על זה מדובר.

דוד אזולאי: לגבי ההצעה, לפנות לאדמו"רים, אז מי שירצה לקחת את היוזמה הזאת – תבוא עליו הברכה.

דוד אזולאי: אני כיושב-ראש ועדה לא מסוגל לעשות את זה.

דוד אזולאי: יהודה, בבקשה.

יהודה יהושע: חוץ מנקודות האיסוף מהחוצבים יש נקודת איסוף מהרוזמרין.

יהודה יהושע: יש לקחת בחשבון שבהיערכות תהיה נקודת איסוף נוספת.

יהודה יהושע: יכול להיות שנעשה את זה מטדי, אבל יהיו שאטלים לכל אלה שמגיעים ברכבים פרטיים.

ישראל אייכלר: מאוד חשוב.

ישראל אייכלר: צריך להשאיר את זה.

דוד אזולאי: תודה רבה.

דוד אזולאי: זכותה של רחל אמנו תגן עלינו ועל כל עם ישראל.

דוד אזולאי: תודה רבה, הישיבה נעולה.